CELEX: 32009R0834
Language: ro
Date: 2009-09-11 00:00:00
Title: Regulamentul (CE) nr. 834/2009 al Comisiei din 11 septembrie 2009 de punere în aplicare a Regulamentului (CE) nr. 716/2007 al Parlamentului European și al Consiliului privind statisticile comunitare legate de structura și activitatea filialelor străine, în ceea ce privește rapoartele de calitate (Text cu relevanță pentru SEE)

12.9.2009   
            
            
               RO
            
            
               Jurnalul Oficial al Uniunii Europene
            
            
               L 241/3
            
         
      REGULAMENTUL (CE) NR. 834/2009 AL COMISIEI
   
   din 11 septembrie 2009
   de punere în aplicare a Regulamentului (CE) nr. 716/2007 al Parlamentului European și al Consiliului privind statisticile comunitare legate de structura și activitatea filialelor străine, în ceea ce privește rapoartele de calitate
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 716/2007 al Parlamentului European și al Consiliului din 20 iunie 2007 privind statisticile comunitare legate de structura și activitatea filialelor străine (1), în special articolul 6 alineatul (3),
   întrucât:
   
               (1)
            
            
               Regulamentul (CE) nr. 716/2007 a stabilit un cadru comun pentru elaborarea sistematică de statistici comunitare privind structura și activitatea filialelor străine.
            
         
               (2)
            
            
               Este necesară adoptarea măsurilor de punere în aplicare privind definirea unor standarde de calitate comune, precum și conținutul și periodicitatea rapoartelor de calitate.
            
         
               (3)
            
            
               Este necesară definirea dimensiunilor calitative aplicabile rapoartelor de calitate.
            
         
               (4)
            
            
               Măsurile prevăzute de prezentul regulament sunt conforme cu avizul Comitetului pentru programul statistic,
            
         ADOPTĂ PREZENTUL REGULAMENT:
   Articolul 1
   Rapoartele de calitate menționate la articolul 6 alineatul (2) din Regulamentul (CE) nr. 716/2007 sunt elaborate de către statele membre în conformitate cu normele stabilite în anexa la prezentul regulament.
   Articolul 2
   Primul raport de calitate este elaborat pe baza datelor referitoare la anul de referință 2007 și este transmis până la 28 februarie 2010.
   Pentru fiecare an de referință ulterior, statele membre pun la dispoziție rapoarte de calitate în termen de 26 de luni de la sfârșitul anului de referință respectiv.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 septembrie 2009.
      
         
            Pentru Comisie
         
         Joaquín ALMUNIA
         
         
            Membru al Comisiei
         
      
   
   
      (1)  JO L 171, 29.6.2007, p. 17.
   
      ANEXĂ
      
         CERINȚE PRIVIND RAPOARTELE DE CALITATE
      
      1.   INTRODUCERE
      Raportul de calitate include atât indicatori cantitativi, cât și calitativi privind calitatea datelor. Comisia (Eurostat) pune la dispoziție rezultatele referitoare la indicatorii cantitativi care pot fi calculați pe baza datelor furnizate de statele membre. Statele membre interpretează și comentează datele, pe baza metodologiei lor de colectare, și transmit restul de indicatori cantitativi, precum și informațiile legate de calitate.
      2.   PLANIFICAREA
      În fiecare an, în termen de 24 de luni de la sfârșitul anului de referință (până la sfârșitul lunii decembrie), Comisia (Eurostat) furnizează statelor membre proiectele rapoartelor de calitate, completate parțial cu majoritatea indicatorilor cantitativi și cu alte informații de care dispune Comisia (Eurostat).
      În fiecare an, în termen de 26 de luni de la sfârșitul anului de referință (până la sfârșitul lunii februarie), statele membre furnizează Comisiei (Eurostat) rapoartele de calitate completate.
      3.   CRITERII DE CALITATE
      Datele transmise de către statele membre sunt evaluate în funcție de următoarele criterii de calitate:
      
                  3.1.
               
               
                  relevanța: se referă la măsura în care statisticile răspund nevoilor actuale și potențiale ale utilizatorilor;
               
            
                  3.2.
               
               
                  exactitatea: se referă la măsura în care estimările sunt apropiate de valori reale necunoscute;
               
            
                  3.3.
               
               
                  coerența: se referă la capacitatea datelor de a fi combinate în mod fiabil în moduri diferite și pentru utilizări diverse;
               
            
                  3.4.
               
               
                  comparabilitatea: se referă la măsurarea impactului diferențelor dintre conceptele statistice aplicate, instrumentele și procedurile de măsurare, atunci când se face o comparație între statistici pe diferite zone geografice, domenii sectoriale sau în timp;
               
            
                  3.5.
               
               
                  promptitudinea: se referă la perioada de timp dintre disponibilitatea informațiilor și evenimentul sau fenomenul pe care acestea îl descriu;
               
            
                  3.6.
               
               
                  punctualitatea: se referă la perioada de timp dintre data publicării datelor și data țintă (data la care acestea ar fi trebuit să fie difuzate);
               
            
                  3.7.
               
               
                  accesibilitatea și claritatea: se referă la condițiile și la modalitățile prin care utilizatorii pot obține, folosi și interpreta datele.